
	Tisztelt Képviselő-testület!


A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. §-ának (6) bekezdése szerint; „A települési önkormányzat és állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - települési önkormányzat esetén a képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.”


A törvényben meghatározott tartalmi követelményeket a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet (továbbiakban: Gyer.) 10. számú melléklete határozza meg. 

Kérem a tisztelt képviselő-testületet, hogy az önkormányzat 2025. évi gyermekjóléti és gyermekvédelmi feladatainak ellátásáról szóló beszámolót az alábbi határozati javaslat elfogadásával szíveskedjék elfogadni:






H a t á r o z a t i   j a v a s l a t :

beszámoló a 2025. évi gyermekjóléti és gyermekvédelmi feladatok ellátásának értékelésére

Alsónyék Község Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 96. §-ának (6) bekezdésében foglaltakra figyelemmel az önkormányzat 2025. évi gyermekjóléti és gyermekvédelmi feladatai ellátásának értékeléséről szóló beszámolót elfogadja.

Határidő: 2026. május 31.
Felelős:  dr. Mihó Beatrix aljegyző
                (a határozat és a beszámoló megküldéséért)

Határozatról értesül: Tolna Vármegyei Kormányhivatal 
                                                                               Gondozási Kp. vezetője, Bátaszék
                                                                                irattár




































149/1997.(IX.10.) Korm. rendelet 
10. számú melléklete
Tartalmi követelmények a települési önkormányzat és a megyei kirendeltség számára, a Gyvt. 96. §-ának (6) bekezdésében előírt átfogó értékelés elkészítéséhez * 
I. A települési önkormányzat által készítendő átfogó értékelés tartalmi követelményei:
1. A település demográfiai mutatói, különös tekintettel a 0-18 éves korosztály adataira.
2. *  Az önkormányzat által nyújtott pénzbeli, természetbeni ellátások biztosítása:
- a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,
- egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok,
- gyermekétkeztetés megoldásának módjai, kedvezményben részesülőkre vonatkozó statisztikai adatok.
3. *  Az önkormányzat által biztosított személyes gondoskodást nyújtó ellátások bemutatása:
- gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),
- gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.
4-5. * 
6. *  A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.
7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).
8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.
9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).


[bookmark: _GoBack]BESZÁMOLÓ
Alsónyék Község Önkormányzata
gyermekjóléti feladatainak 2025. évi ellátásáról

I.  A település demográfiai mutatói 

(2025. december 31-i állapot)

                                                         fiú                        lány              összesen

  0 –  2 éves                                       4                          10                   14
  3 –  5 éves                                      11                          10                  21
  6 – 14 éves                                     29                          31                  60
15 – 18 éves                                     15                          13                  28
fiatal felnőtt  (19-24)                          29                          24                  53
aktív felnőtt (25-65)                         198                         166               364
inaktív felnőtt (66-)                            47                           77               124 
összesen:                                       333                         331               664


II. Az önkormányzat által nyújtott pénzbeli és természetbeni ellátások biztosítása, gyermekétkeztetés

A képviselő-testület még 2004-ben fogadta el a jelenleg is hatályos az egyes gyermekvédelmi támogatásokról szóló 3/2004.(III.01.) ÖKR. rendeletét, melyben az alábbi pénzbeli támogatási formákat szabályozza:

· beiskolázási segély, 
· anyaszállón történő tartózkodás napidíjának átvállalása, 


Beiskolázási támogatást 52 gyermek kapott 280.000,-Ft összegben.

Anyaszállón történő tartózkodás napidíjának átvállalására az elmúlt évben nem került sor.
Gyermekvédelmi kedvezmény

A Magyar Közlöny 2024. évi 66. számában kihirdetésre került a gyermekek védelme érdekében egyes törvények módosításáról szóló 2024. évi XXX. törvény.
A Módtv. 2024. július 1-jei hatályba lépéssel módosítja a gyermekek védelméről és a gyámügyi igazgatásról szóló 1997. évi XXXI. törvény hatálya alá tartozó rendszeres gyermekvédelmi kedvezményre való jogosultság szabályozását azzal, hogy a jövedelmi értékhatár megemelésre került, továbbá az egy főre eső jövedelem elbírálásánál nem kell figyelembe venni a gondozó családban élő gyermek árvaellátását.
A rendszeres gyermekvédelmi kedvezményre való jogosultságot meg kell állapítani, ha a gyermeket gondozó családban az egy főre jutó havi jövedelem összege nem haladja meg:
· a szociális vetítési alap összegének 245 %-át (2025. évbe4n 69 825 Ft-ot), ha a gyermeket egyedülálló szülő, illetve más törvényes képviselő gondozza, a gyermek tartósan beteg, illetve súlyosan fogyatékos, vagy a nagykorúvá vált gyermek megfelel a 20. § (2) bekezdésében foglalt feltételeknek;
· a szociális vetítési alap összegének 225%-át (2025. évben 64 125 Ft-ot) az első pont alá nem tartozó esetben, és az igénylő az ellátásra való jogosultság vagyoni és egyéb feltételeinek egyébként megfelel.

 A rendszeres gyermekvédelmi kedvezményre jogosultság megállapításának célja annak igazolása, hogy a gyermek szociális helyzete alapján jogosult:

· a gyermekétkeztetési kedvezményre,
· pénzbeli támogatásra,
· valamint a külön jogszabályban meghatározott kedvezmények igénybevételére.

Kedvezményben részesülők száma                           14 fő, melyből 14 kiskorú
2024. évben megállapított kedvezmények száma                    14 fő
2024. évben megszűnt kedvezmények száma                         20 fő
Elutasított kérelmek száma                                                        0 fő (vagyoni helyzet, jövedelem nagysága miatt)

A kedvezményben részesített családok száma                         9 
   ebből: - 1 gyermekes                                                                5 fő
              - 2 gyermekes                                                                3 fő
              - 3 gyermekes                                                                1 fő
              - 4-5 gyermekes                                                             0 fő
              - 6 vagy annál több gyermekes                                      0 fő
A fentiekből egyedülálló szülő                                                      9 fő

Családi jövedelmi helyzet:
- szociális vetítési alap felét – 14.250 Ft – nem éri el                       0 fő
- szociális vetítési alap felénél több, de azt nem éri el                      3 fő       
- szociális vetítési alap (28.500 Ft) eléri, illetve meghaladja             6 fő

Pénzbeli támogatás

A jegyző annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága
a) 2025. augusztus 1-jén fennállt, augusztus hónapjában 
b) 2025. november 1-jén fennállt, november hónapjában
pénzbeli támogatást folyósított. Ez augusztus hónapban 17 főt jelentett, míg a kifizetett támogatás összege 109.500,- Ft volt. Ebből 2 kiskorú alapösszeget, 14 kiskorú emelt összeget, és 1 nagykorú emelt összeget kapott. Novemberben 16 fő kapott támogatást 103.000,- Ft összegben. Ebből 2 kiskorú alapösszeget, 14 kiskorú emelt összeget.

Gyermekétkeztetés

A gyermekétkeztetést a 3 és 6 év közötti gyermekek esetében az óvodai ellátás keretében korlátlanul vehetik igénybe az azt igénylők, mint ahogy az általános iskolai korú gyermekek is a napközi otthoni ellátást és étkeztetést 6 és 14 év között. Az óvodai nevelés kötelező önkormányzati feladatának ellátására Bátaszék város és Pörböly község önkormányzataival egy integrált mikrotérségi oktatási központot hoztunk létre, mely 2013 júliusától Mikrotérségi Óvoda és Bölcsőde Intézmény-fenntartó Társulásként működik a három település közös fenntartásával. Ezen társuláshoz Alsónána község 2018. szeptember 1. napjával csatlakozott. Ennek keretében a közös intézmény bölcsődei intézményegységét is igénybe tudják venni az alsónyéki 3 év alatti gyermekek, így a gyermekek napközbeni ellátása és a gyermekétkeztetés a teljes korspektrumban megoldott. 

A korábbi évekhez hasonlóa,  a 2025. évi  költségvetéséről szóló 2/2025.(III.14.) önkormányzati rendeletében foglaltak alapján, a képviselő-testület minden alsónyéki bejelentett állandó lakóhellyel rendelkező, a nemzeti köznevelésről szóló 2011. évi CXC. törvény hatálya alá tartozó, és étkezést igénybe vevő gyermek, tanuló (továbbiakban: támogatott) – az általa a szülő, gondviselő – részére a támogatott nevére szóló számlával vagy nyugtával igazolt havi intézményi étkezési költség 50%-ának megfelelő étkezési támogatást biztosított. Nem jogosult a támogatásra az, aki a gyermekek védelméről és gyámügyi igazgatásról szóló 1997. XXXI. törvény 148. §-a alapján kedvezményben részesül. Ezen étkezési támogatást az önkormányzat már több mint húsz éve biztosítja az alsónyéki gyerekek részére.

A gyermekétkeztetés a Bátaszéki Kanizsai Dorottya Általános Iskolába járó tanulók esetében, az iskola épületében található konyha étkezdéjében, helyben történik, míg az óvodások esetében ugyanezen konyháról történő kiszállítással az alsónyéki tagóvoda melegítő konyháján keresztül megoldott.

A 3 év feletti gyermekek napközbeni ellátására a Mikrotérségi Óvoda és Bölcsőde alsónyéki tagóvodájában és a bátaszéki általános iskolában teljes körűen lehetőséget biztosítunk, melyet a szülők szinte mindegyike igénybe is vesz. A nyári szünidőben is biztosított az ellátás. Az alsónyéki tagóvoda nyári karbantartási idejében ennek igénybevételére a bátaszéki óvodában van lehetőség, Alsónyék központjától mintegy 2 km távolságra. 

         bölcsődei ingyenes étkezés:                                                                        0 fő,
         bölcsődei kedvezményes étkezés:                                                              0 fő,
         óvodai ingyenes étkezés:                                                                           21 fő,
         óvodai kedvezményes étkezés                                                                   0 fő,


Az elmúlt évben szünidei gyermekétkeztetés minden oktatási szünetben megvalósult. 

tavaszi szünet:     12 fő
nyári szünet:          9 fő
őszi szünet:           8 fő
téli szünet:             7 fő



III. Az önkormányzat által biztosított személyes gondoskodást nyújtó ellátások bemutatása

A gyermekek védelmének rendszere


2005. május 1-től a Gondozási Központ keretein belül történik a családsegítő és gyermekjóléti feladatok ellátása.

Az intézmény irányító szerve
Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása, Társulási Tanácsa
Székhelye 7140 Bátaszék, Szabadság u. 4.

Az intézmény fenntartója
Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása
Székhely: 7140 Bátaszék, Szabadság u. 4.

Az intézmény alaptevékenysége 
Az 1993. évi III. törvény szerinti szociális alapszolgáltatások körébe tartozó családsegítés, valamint a kapcsolódó gyermekjóléti feladatok integrált, bentlakás nélküli ellátása.

Az intézmény illetékessége, működési területe
· családsegítés és a gyermekjóléti szolgáltatás esetében Bátaszék város (általa Alsónána, Alsónyék, Sárpilis és Várdomb községek)
· a házi segítségnyújtás Bátaszék város, Alsónána, Alsónyék, Báta, Pörböly, Sárpilis és Várdomb községek, 
· az idősek nappali ellátása Bátaszék város, Alsónána, Alsónyék, Pörböly, Sárpilis és Várdomb községek, 
· az étkeztetés biztosítása Bátaszék város. 

Személyi és tárgyi feltételek a Család- és Gyermekjóléti Szolgálatnál (továbbiakban: Szolgálat)

Személyi feltételek
Az előző évekhez hasonlóan, a 2025-ös évben 5 engedélyezett álláshellyel rendelkezett Szolgálatunk. 1 fő intézményvezető, 1 fő szakmai vezető osztott munkakörben családsegítői feladatokat is ellátva, 2 fő családsegítő és 1 fő adminisztrátor teljes munkaidőben látta el a feladatokat.
Bátaszék városban és a társult településeken összesen 3 fő családsegítő végezte a szakmai munkát.
Alsónyék községben 2022.11.29-től 2025.07.31-ig Fügedi Anita majd 2025.08.01-től Magyarné Fábián Éva családsegítő végezi a szolgáltatást.
2025-ben Alsónyéken a helyettesítést Birtalan Piroska családsegítő látta el. 
A szolgáltatást igénybe vevő ügyfelek a családsegítőt, a Polgármesteri Hivatal épületében heti egy alkalommal kereshették fel (szerda 12.30-16.00 óráig), valamint a hét többi napján, a Gondozási Központban Bátaszéken, a Budai u. 21. sz. alatt, illetve telefonon érhették el.

A jogszabályi előírásoknak megfelelően minden munkavállaló részére munkaruhát biztosított a fenntartó 20.000 Ft értékben. 
Egész évben biztosított volt a munkavállalók védőeszközökkel történő ellátása, valamint nagy hangsúlyt fektettünk a higiéniai szabályok szigorú betartására. 

Továbbképzések 
Az intézmény szakképzett dolgozóinak regisztrációja megtörtént. Az intézmény továbbképzési tervvel rendelkezik, melyet a dolgozók megismertek és tudomásul vettek. 
A személyes gondoskodást végző személyek továbbképzéséről és a szociális szakvizsgáról
szóló 9/2000. (VIII. 4.) SZCSM rendeletben foglaltak szerint, a 2025-ös évben egy képzésben vett részt egy családsegítő, a szakmai vezető és az intézményvezető
A képzési időszak alatt (egy továbbképzési időszak 4 év), felsőfokú végzettség esetén 80, egyéb szakképesítés esetén 60 pontot kell megszerezni három féle - kötelező, munkakörhöz kötött és választható továbbképzési program - fenti jogszabály által meghatározott %-os teljesítésével. 
A továbbképzési időszakokat figyelemmel kísérjük, az aktuális tanfolyamokat, továbbképzéseket a kollégák számára elérhetővé tesszük, ezzel is segítve és motiválva őket a szakmai fejlődésre. 
2025-ben 5 alkalommal került megtartásra szupervízió. 
A szupervízió lehetősége egész évben elérhető a munkavállalók számára.

Tárgyi feltételek
A településre történő kijárást a családsegítők kerékpárral és saját gépjárművel oldották meg. 
Az útiköltséget intézményünk az érvényben lévő jogszabályokat figyelembe véve, megtérítette a dolgozó részére. 
A telefonálási, nyomtatási, szkennelési lehetőség, valamint az internet használata is elérhető volt a hivatalon belül. 
A Polgármesteri Hivatal épületében nyugodt, zavartalan körülmények között, biztosított volt a kliensek fogadásának lehetősége, valamint minden feltétel adott volt, az adminisztrációs munka végzéséhez. 
Intézményünk rendelkezik 2 laptoppal és 2 mobil telefonnal, melyeket a családsegítők magukkal vihetnek a társtelepülésekre.
A telefonálási, nyomtatási, szkennelési lehetőség, valamint az internet használata is elérhető volt a hivatalon belül. 

2025. évi szakmai ellenőrzések 
2025. április 30-án a Tolna Vármegyei Kormányhivatal Hatósági Főosztálya Szociális és Gyámügyi Osztály (a továbbiakban: Kormányhivatal) szakmai ellenőrzést végzett intézményünkben. A vizsgálat során Szolgálatunknál számottevő hiányosságot nem állapítottak meg.

A Család-és Gyermekjóléti Szolgálat 2025. évi szakmai munkájának bemutatása Alsónyék községben

Gyermekjóléti szolgáltatás a családsegítéssel egy szolgáltatóként - a család- és gyermekjóléti szolgálat keretében működtethető.
A törvényi meghatározásból következik a gyermekvédelem alábbi felosztása:

Általános gyermekvédelem - Az általános gyermekvédelem a gyermekek családban történő nevelésének támogatását, a veszélyeztetettségnek a megelőzését jelenti. 
Ez a megelőző tevékenység döntő részben az oktatási, egészségügyi és szociális intézményhálózatban 
(esetenként civil szervezetek bekapcsolódásával) valósul meg, az egyes ágazatok komplex együttműködésén alapul.

Speciális gyermekvédelem - Az árva, elhagyott, veszélyeztetett (esetleg bűnelkövető gyermek) különleges fokozott védelmét garantálja. A családból kikerült, vagy kiemelt gyermek teljes körű ellátását az ún. intézményes gyermekvédelem biztosítja. Ebben kiemelt szerepe van a Területi Gyermekvédelmi Szakszolgálatoknak, a gyermek- és lakásotthonoknak, a hivatásos nevelőszülőknek, a család- és utógondozóknak, valamint a javítóintézeteknek.

A gyermekek védelmének rendszere az alábbi pillérekre épül:
- Pénzbeli és természetbeni ellátások.
- Személyes gondoskodás keretébe tartozó gyermekjóléti alapellátások.
- Személyes gondoskodás keretébe tartozó gyermekvédelmi szakellátások.
- Gyermekvédelmi gondoskodás keretébe tartozó hatósági intézkedések (védelembe vétel, hátrányos, halmozottan hátrányos helyzet megállapítása, családba fogadás, ideiglenes hatályú elhelyezés, nevelésbe vétel, nevelési felügyelet).
- A bíróság által javítóintézeti nevelésre utalt, illetve előzetes letartóztatásba helyezett fiatalkorúak javítóintézeti ellátása.

Az önkormányzatok feladata a szociális és gyermekjóléti - gyermekvédelmi alapellátás biztosítása, annak érdekében, hogy a gyermekek testi, érzelmi, értelmi és erkölcsi fejlődését, jólétét és családban történő nevelkedését elősegítse, biztosítsa. A szakellátás feladata a családból kiemelt gyermekek helyettesítő védelmének biztosítása. 

A Család- és Gyermekjóléti Szolgálat a szolgáltatási körébe tartozó feladatait a szociális igazgatásról és szociális ellátásokról szóló 1993. évi III. törvény (továbbiakban: Szt.) és a gyermekek védelméről szóló 1997. évi XXXI. törvény (továbbiakban: Gyvt.) és a végrehajtásukra kiadott kormányrendeletek, az ágazati miniszteri rendeletek, valamint Alsónyék község Képviselő-testülete által elfogadott helyi rendeletek határozzák meg.
A család-és gyermekjóléti szolgálat ellátja a Gyvt. 39. § (2)-(4) bekezdése, 40. §-a, valamint az Szt. 64. §-a szerinti feladatokat.

A feladatellátás általános megközelítése 

A családsegítés célja, feladata
A szociális vagy mentálhigiénés problémák, illetve egyéb krízis helyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás. 

A gyermekjóléti szolgáltatás célja, feladata 
A gyermek testi, értelmi, érzelmi, erkölcsi fejlődésének, jólétének, családban történő nevelkedésének elősegítése, veszélyeztetettségének megelőzése, megszüntetése, családból való kiemelésének megelőzése. Az alapellátás hozzájárul a gyermek hátrányos és halmozottan hátrányos helyzetének feltárásához és a gyermek szocializációs hátrányának csökkentésével, annak leküzdéséhez. 
A gyermekjóléti szolgáltatás a szociális munka eszközeivel és módszereivel hozzájárul az egyének, családok, csoportok és közösségek jólétéhez, fejlődéséhez és szociális környezetükhöz való alkalmazkodáshoz. A gyermekek jóllétét garantáló szolgáltatások biztosítására, a gyermeki jogok védelmére vonatkozó tevékenység, a családok, az egyének – különös tekintettel a gyermekek – szociális és mentálhigiénés támogatását foglalja magában. Ezen felül a családtervezési, pszichológiai, nevelési, egészségügyi, mentálhigiénés és a káros szenvedélyek megelőzését célzó tanácsadást vagy az ezekhez való hozzájutást megszervezi. Támogatja, segíti, tanácsokkal látja el a válsághelyzetben lévő várandós anyát, valamint szervezi a szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutását

Az intézmény alapfeladatai 
A Család-és Gyermekjóléti Szolgálat olyan általános segítő szolgáltatást végez a szociális munka eszközeinek és módszereinek felhasználásával, amelynek célja elősegíteni az egyének, és a családok életvezetési nehézségeinek elhárítását és feloldását. 

· A család és gyermekjóléti szolgáltatás feladata az ellátási területén, a települések teljes lakossága részére személyes gondoskodást nyújtó alapellátás biztosítása. 
· A helyi társadalom, szociális, közéleti és közösségi problémáinak feltárása, és azok megoldásának segítése.
· Az egyéni, családi és közösségi szociális segítő szolgálat hatékony működtetése, a szociális és mentálhigiénés problémák, krízishelyzetek megoldásában segítségnyújtás.
· Fontos, hogy az intézmény a szolgáltatásokkal igyekezzen kielégíteni az alapvető lakossági szükségleteket, igényeket, a helyi kezdeményezések és a szakmai kompetencia összekapcsolásával. Segítségnyújtás az életfeltételek javításáért, a gyermekek érdekének védelméért, a fiatalok előnyösebb pályakezdéséért, a családok, az idősek, a nyugdíjasok szociális, mentális problémáinak megoldásáért, kiszolgáltatottságának enyhítéséért. 
· A szociális segítő munka keretében biztosítani kell: a szociális, életvezetési, mentálhigiénés tanácsadást, az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezését.
A szociális segítő tevékenységet, így a családban jelentkező működési zavarok, illetve konfliktusok megoldásának elősegítését, közösségfejlesztő programok szervezését, valamint egyéni és csoportos készségfejlesztést, a tartós munkanélküliek, 
a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtását. 
· A szociális segítő munka a szolgáltatást igénybe vevő személy otthonában, családi környezetében tett látogatások, illetve a Család- és Gyermekjóléti Szolgálat e célra kialakított helyiségében folytatott segítő beszélgetés és egyéb segítő tevékenységek útján valósul meg. 

A Szolgálat által ellátandó célcsoportok
Az ellátási területen élő:
· szociális és mentálhigiénés problémákkal küzdő, veszélyeztetett és vagy krízishelyzetben lévő egyének/családok - gyermekek,
· az együttműködésre kötelezettek,
· az észlelő- és jelzőrendszer által küldött egyének /családok,
· mindazok, akik problémájukkal az intézményhez fordulnak,
· alacsony jövedelemmel rendelkező személyek/családok, munkanélküliek,
· életvezetési problémákkal küzdő személyek/ családok,
· gyermeknevelési problémákkal küzdő személyek/ családok,
· csökkent munkaképességű személyek, egészségügyi problémákkal küzdő személyek,
· egyedülállók, időskorúak, szenvedélybetegek, pszichiátriai betegek,
· az iskolából rendszeresen hiányzó, illetve kikerülő fiatalok,
· párkapcsolati problémákkal küzdő szülők,
· kriminalizálódó fiatalok. 

Az ellátások igénybevétele
Intézményünk szolgáltatásait a feladatellátásban részt vevő települések (Bátaszék, Alsónána, Alsónyék, Sárpilis, Várdomb) közigazgatási területén lakhellyel vagy tartózkodási hellyel rendelkező lakosok vehetik igénybe. Krízishelyzet esetén bárki (más illetékességi területhez tartozó személy is) felkeresheti segítségért az intézményt. 

A személyes gondoskodás igénybevétele (ha a törvény másként nem rendelkezik) önkéntes és az ellátást igénybe vevő kérelmére történik. 
· Cselekvőképtelen kiskorú és cselekvőképességet teljesen korlátozó gondnokság alatt álló személy kérelmét törvényes képviselője terjeszti elő, korlátozottan cselekvőképes kiskorú és a cselekvőképességében a gyermekjóléti, gyermekvédelmi, szociális ellátások igénybevételével összefüggő jognyilatkozatok tekintetében részlegesen korlátozott nagykorú személy a kérelmét törvényes képviselőjének hozzájárulásával terjesztheti elő. 
· A korlátozottan cselekvőképes kiskorú, a cselekvőképességében a gyermekjóléti, gyermekvédelmi, szociális ellátások igénybevételével összefüggő jognyilatkozatok 
tekintetében részlegesen korlátozott nagykorú személy és a törvényes képviselője között az ellátás igénybevételével kapcsolatban felmerült vitában - a tényállás tisztázása mellett - a gyámhatóság dönt. 
· Ha a gyermek védelme-érdeke, az ellátás önkéntes igénybevételével nem biztosított, a törvény az ellátás kötelező igénybevételét elrendeli, hatósági eljárás-beavatkozás formájában.

Az intézményi szolgáltatásokat térítésmentesen vehetik igénybe az ellátottak.

Az ellátást igénybe vevővel, hozzátartozójával, családjával, vagy törvényes képviselőjével a Szolgálat családsegítői együttműködési megállapodást kötnek, és folyamatos kapcsolatot tartanak. 

Az ellátások igénybevételének módja
· Személyes megkeresés, amely vagy az intézményben, vagy a kliens lakásán történik. 
· Telefonos megkeresés. 
· Írásbeli megkeresés. 

Szolgálatunkat több esetben keresték meg a szociális problémákkal küzdő egyének és gyermektelen családok, akiknek jellemzően tanácsadás, ügyintézés keretében nyújtottunk segítséget. Ezen esetekben nem került sor együttműködési megállapodás megkötésére, mivel az esetek egy része már az első beszélgetéssel lezárul. Sokszor csak információra, tájékoztatásra, ügyintézésben való segítségnyújtásra, javaslatra van szüksége a kliensnek egy adott ügyben. 
A szociális segítő tevékenység a személyes gondoskodást végző és a szolgáltatást igénybe vevő személy együttes munkafolyamata, amelynek tartalma és menete írásbeli együttműködési megállapodásban kerül rögzítésre, feltéve, hogy a szakmai tevékenység az első interjú kapcsán tett intézkedéssel nem zárható le. A felek együttműködési megállapodást kötnek az igényelt szolgáltatások tartalmára vonatkozóan. 
Az együttműködési megállapodás a család felnőtt tagjával kerül megkötésre. Cselekvési terv készül a probléma megoldására, melynek félévente megtörténik a felülvizsgálata. A terv tartalmazza a szolgáltatást igénybe vevő személy problémáit, az elérendő célokat, a célok érdekében megvalósítandó feladatokat, az együttműködés módját, a folyamatba bevonandó szolgáltatókat, intézményeket, a találkozások rendszerességét, a segítő folyamat várható eredményét és a lezárás időpontját. 
Az igénybe vevők tájékoztatást kapnak az adataik kezelésére vonatkozóan is.
A gyermekjóléti alapellátás a gyermek veszélyeztetettségének felmerülése esetén, a gyermek élethelyzetének feltárására, sorsának megtervezésére és végig kísérésére a jogszabályi előírásoknak megfelelően 2021-ben bevezetésre került a Gyermekeink Védelmében elnevezésű informatikai rendszer (továbbiakban: Gyvr.), amely változást eredményezett az adminisztrációs feladatok terén.

A rendszer bevezetésének célja, hogy biztosítsa a különböző gyermekvédelmi szolgáltatások, intézmények, valamint a hatóságok között a kölcsönös tájékoztatást és az együttműködést, továbbá megjelölje az elvégzendő gondozási-nevelési feladatokat, és lehetővé tegye a gyermek sorsának alakításában részt vevő intézmények és hatóságok tevékenységének ellenőrzését. 
Gyermekeket érintő veszélyeztetettség esetén, a Gyvr. online felületen lévő adatlapok kitöltésre kerültek. Ha a probléma nem oldódott meg, vagy a gondozási folyamatban veszélyeztető körülmény merül fel, indokolt a hatósági beavatkozás kezdeményezése. Esetkonferencia összehívására kerül sor, a család és az érintett jelzőrendszeri tagok meghívásával. A Szolgálat írásbeli jelzést tesz a Szekszárdi Humánszolgáltató Központ Családsegítő és Gyermekjóléti Központja felé.
Együttműködési megállapodás alapján azon személyekkel, családokkal dolgozunk, ahol a szociális segítőmunka biztosítása legalább havi háromszori személyes kapcsolattartásra épül.
2025-ben is folyamatosan biztosítottuk az ügyfélfogadást, a családokkal történő kapcsolattartást. A családlátogatások az érvényben lévő szakmai eljárásrendben foglaltak szerint valósultak meg, a családokkal legtöbb esetben személyesen, családlátogatás keretében vagy a Polgármesteri Hivatal ügyfélfogadásra kijelölt helyiségében tartottuk a kapcsolatot. 

Jelzőrendszer működése
Az észlelő- és jelzőrendszer működtetését - a Gyvt. szabályozása alapján - a család- és gyermekjóléti szolgálat látja el. A működtetéshez a jogszabály négy lépcsős működtető és támogató rendszert határoz meg. 

1. a települési jelzőrendszeri felelős 
2. a járási jelzőrendszeri tanácsadó 
3. Kormányhivatal Járási Hivatala 
4. Szociális és Gyermekvédelmi Főigazgatóság 

A feladatok az alábbiak szerint oszlanak meg
1. A települési jelzőrendszeri felelős tartja a kapcsolatot a jelzőrendszeri tagokkal, működteti a jelzőrendszert. Éves intézkedési tervet készít, amelyben szerepelnek az adott évre kitűzött célok, a jelzőrendszer hatékony működtetése érdekében. Évente Szakmai Tanácskozást szervez, mely során a jelzőrendszeri tagokkal közösen értékelik a jelzőrendszer éves munkáját, felmérik a jelzőrendszer működése során fellépő hiányosságokat, és megoldást találnak a zavartalan működésre. 
2.  Járási jelzőrendszeri tanácsadó szakmai támogatást nyújt a települési jelzőrendszeri felelősnek, vizsgálja a Szolgálathoz beérkezett jelzések szakmai tartalmát, a jelzésekre reagálás idejét. Amennyiben problémát tapasztal, jelzi a települési jelzőrendszeri felelősnek. 
3. A Kormányhivatal Járási Hivatala begyűjti, és éves értékelést készít a jelzőrendszerek működéséről a jelzőrendszeri intézkedési tervekből. Tanácsadóként segíti a jelzőrendszer működtetését. 
4. A Szociális és Gyermekvédelmi Főigazgatóság képzésekkel, konferenciákkal segíti a jelzőrendszer működését, valamint működteti a gyermekvédő hívószámot. (Ingyenesen, a nap 24 órájában hívható telefonos jelzési lehetőség, ami erre irányuló kérelem nélkül is anonim.) 

A jelzőrendszer működtetésének eszközei 
A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. NM rendelet szerint a veszélyeztetettséget észlelő és jelzőrendszer működtetésének eszközei:
· Jelzések- visszajelzések. 
· Esetmegbeszélések, esetkonferenciák, esetkonzultációk. 
· Szakmaközi megbeszélések. 
· Szakmai Tanácskozás. 
· A jelzőrendszeri intézkedési terv. 
· Jelzőrendszeri megbeszélések.

A szolgáltatás alapköve a jelzőrendszer működtetése és működése, amelynek célja, hogy mihamarabb kiszűrje a veszélyeztetettséget mind a gyermekek, mind a felnőttek esetében és minél előbb komplex segítséget tudjon nyújtani az arra rászorulóknak. 
Ennek érdekében Szolgálatunk egyik fő feladata a különböző intézményekkel való kapcsolattartás, a kölcsönös együttműködés kialakítása, a rendszer működtetése. A rendszer tagjainak feladata, hogy egymással képesek legyenek együttműködni, tájékoztassák egymást és a gyermekek esetében, a kompetenciahatáraikon belül tegyenek meg mindent azért, hogy a gyermekek a saját családjukban nevelkedhessenek. 

A Gyvt. rendelkezik a gyermekvédelmi jelzőrendszer tagjainak köréről, és azok feladatairól, akik a következőkből állnak: 
· az egészségügyi szolgáltatást nyújtók, így különösen a védőnői szolgálat, a háziorvos, a házi gyermekorvos,
· a személyes gondoskodást nyújtó szolgáltatók,
· a köznevelési intézmények,
· a rendőrség,
· az ügyészség,
· a bíróság,
· a pártfogó felügyelői szolgálat,
· az áldozatsegítés és a kárenyhítés feladatait ellátó szervezetek,
· a menekülteket befogadó állomás, a menekültek átmeneti szállása,
· az egyesületek, az alapítványok és egyházi jogi személyek,
· a munkaügyi hatóság,
· a javítóintézet,
· a gyermekjogi képviselő,
· a gyermekvédelmi és gyámügyi feladatkörében eljáró fővárosi és megyei kormányhivatal,
· az állam fenntartói feladatainak ellátására a Kormány rendeletében kijelölt szerv.

Az éves települési Szakmai Tanácskozás
A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998 (IV.30.) NM rendelet 15. § (7)-(8) bekezdése értelmében a család- és gyermekjóléti szolgáltató minden év február 28-ig tanácskozást szervez, amelyen a jelzőrendszer tagjainak írásos tájékoztatóit figyelembe véve, átfogóan értékelik a jelzőrendszer éves működését, és szükség szerint, javaslatot tesznek a működés javítására. 
Az éves Szakmai Tanácskozás a településszintű jelzőrendszeri hálózat működésének minden tag részvételével elkészített írásbeli beszámolóján alapuló éves helyzetfeltárás, és annak rendszerezett visszacsatolása a szakma, a fenntartó és a helyi közösség számára. 
Célja településenként a helyi szociális és gyermekvédelmi helyzet bemutatása, a hiányosságok feltárása, a fejlesztés irányának meghatározása, valamint a helyi közösség és a döntéshozók érzékenyítése. 
Az éves települési Szakmai Tanácskozás 2026.02.18-án került megtartásra az alsónyéki Polgármesteri Hivatalban. 
A Szakmai Tanácskozáson a jelzőrendszer 9 tagja vett részt. Az esemény célja a helyi együttműködés hatékonyságának áttekintése és a jövőbeni közös munka elősegítése volt.
A szakmai egyeztetésen a helyi intézményrendszer és a társszervek széles köre képviseltette magát. A tanácskozáson részt vettek, a Humán Szolgáltató Központ óvodai és iskolai szociális segítői és esetmenedzsere, valamint a Tolna Vármegyei Rendőrkapitányság képviselője. Az önkormányzat részéről aljegyző asszony kísérte figyelemmel az egyeztetést, míg a Gondozási Központ szakmai oldaláról a Nappali Ellátás, valamint a Család- és Gyermekjóléti Szolgálat szakmai vezetői vettek részt a megbeszélésen.

A hatékonyabb konzultáció érdekében Szolgálatunk a tanácskozást megelőzően kérdőíves megkeresést küldött a jelzőrendszeri tagoknak, 2026. február 16-ig volt lehetőségük arra, hogy írásban rögzítsék a jelzőrendszer aktuális működésével kapcsolatos tapasztalataikat, valamint a szakmai együttműködés fejlesztését célzó javaslataikat.
A kiküldött kérdőívek közül 2 érkezett vissza a Szolgálathoz.

Kérdőívet kapott: 
· Szekszárd MJV Humánszolgáltató Központja
· TVBJK Vármegyei Védőnői Szolgálat
· Bátaszéki Kanizsai Dorottya Általános Iskola
· Bátaszéki Mikrotérségi Óvoda, Bölcsőde és Konyha Alsónyéki Tagóvodája 
· Szekszárdi Rendőrkapitányság
· Tolna Vármegyei Kormányhivatal Pártfogó Felügyelői Szolgálata
· Bátaszéki Gondozási Központ Nappali Ellátás

A jelzőrendszerrel való együttműködés a tagok beszámolói alapján:
· A Tolna Vármegyei Balassa János Kórház Vármegyei Védőnői Szolgálat által érkezett írásos beszámoló szerint: „A bátaszéki Család-és Gyermekjóléti Szolgálattal folyamatos, együttműködő a kapcsolat.” 
· Humánszolgáltató Központ óvodai és iskolai szociális segítőjének véleménye szerint: „Közvetlen a kapcsolat, teljesen jól működik, kölcsönös a támogatás.”

Szakmaközi megbeszélések 2026-ra javasolt témái: 
A kérdőíves felmérés során a jelzőrendszeri tagok nem fogalmaztak meg írásos javaslatot a szakmaközi megbeszélések témáira vonatkozóan, azonban a Szakmai Tanácskozás alkalmával szóban jelezték igényüket szakmai előadások iránt. A jelenlévő szakemberek kiemelt érdeklődést mutattak a családon belüli erőszak korai, figyelemfelkeltő jeleinek felismerése, az iskolai bántalmazás, azaz a bullying kezelése, valamint a szülői mentális problémák gyermekekre gyakorolt hatásainak behatóbb tanulmányozása iránt.

A beérkezett kérdőívek elemzése alapján megállapítható, hogy a jelzőrendszeri tagok következetesen eleget tettek jelzési kötelezettségüknek. A gyakorlati tapasztalatok szerint a problémák észlelésekor elsődlegesen a gyors szóbeli vagy telefonos egyeztetést részesítették előnyben, amelyet az esetek többségében szakszerű írásos megerősítés követett. A visszajelzések egyértelműen rámutatnak arra, hogy az együttműködés sikerét a rendszeres, közvetlen és kétoldalú kommunikáció biztosította, így a Szolgálat és a partnerek közötti információcsere minden helyzetben időben és a szükséges mélységben valósult meg. A kérdőívek kiértékelése megerősítette a jelzőrendszeri tagok elégedettségét a Szolgálat munkájával kapcsolatban, amelyet a partnerszervezetek szöveges értékeléseikben is részletesen kifejtettek.
A védőnő és az óvodai és iskolai szociális segítő válaszából kitűnik, hogy a Szolgálattal való együttműködés, hozzájárult a kiskorúak biztonságához, jólétéhez. 

Jelzőrendszeri Intézkedési Terv 
Az éves település szintű Jelzőrendszeri Intézkedési Tervet a Család- és Gyermekjóléti Szolgálat az éves Szakmai Tanácskozást követően minden év március 31-ig készíti el. 
Szolgálatunk határidőre elkészítette a Jelzőrendszeri Intézkedési Tervet, mely megküldésre került a szekszárdi Családsegítő és Gyermekjóléti Központ részére.

Az intézkedési terv tartalmazza
a) a jelzőrendszeri tagok írásos beszámolójának tanulságait,
b) az előző évi intézkedési tervből megvalósult elemeket,
c) az éves célkitűzéseket, és
d) a településre vonatkozó célok elérése és a jelzőrendszeri működés hatékonyságának javítása érdekében tervezett lépéseket.

A Jelzőrendszeri Intézkedési Tervben, rögzítésre kerültek azok a feladatok és célok, amelyek mentén a jelzőrendszer hatékonyabban tudja betölteni a szerepét. 

A Szolgálathoz beérkezett jelzések száma, okai
Az jelzések bejelentése történhet
· írásban, 
· önkéntes személyes segítségkéréssel,
· telefonon történő bejelentéssel, 
· a családsegítők személyes megkeresésével.

Nagymértékben függ a munkánk hatékonysága, a jelzőrendszeri tagok együttműködési készségétől, hiszen a megfelelő időben történő jelzések alapján a szükséges intézkedések megtétele segít enyhíteni az aktuális problémát. A későbbi szociális tevékenység biztosítása során a probléma megszüntethető, amelyben fontos szerepe van a jelzőrendszeri tagok aktív közreműködésének is.  

A jelzőrendszer 2025 évben megfelelően működött Alsónyék településen. 
A jelzőrendszeri tagokkal rendszeres volt a kommunikáció, az együttműködés, személyesen, telefonon akár havonta, szükség esetén többször. A Szolgálatnak a napi gyakorlatban a Védőnői Szolgálattal, valamint a nevelési-oktatási intézményekkel (óvoda és iskola) van a legszorosabb és legaktívabb kapcsolata.
A jelzőrendszeri tagok probléma esetén megtették jelzésüket. A családok, egyének esetében sikerült közösen megoldást találni az adott helyzetre vonatkozóan

Az észlelő-és jelzőrendszer által küldött jelzések száma a 2025-ös évben Alsónyék községben

A 2025-ös évben Alsónyék községben az észlelő- és jelzőrendszer tagjai összesen 20 alkalommal éltek jelzéssel. A tavalyi évben a Szolgálathoz 5 jelzés érkezett kiskorúakat érintően és 15 jelzés nagykorúak esetében, ami kevesebb az előző évihez képest, viszont a felnőttek tekintetében több az előző évinél. 
A jelzések megoszlása alapján látható, hogy a preventív és a krízishelyzeteket kezelő beavatkozások mind a kiskorú, mind a felnőtt lakosság körében jelen voltak, ugyanakkor a jelzések súlypontja a felnőtt korosztályra (75%) helyeződött.
A gyermekvédelmi jelzőrendszeren keresztül a gyermekkorúakat érintően 5 jelzés érkezett, ami a teljes éves ügyszám 25%-át teszi ki.
· A gyermekeket érintő jelzések többségét (3 alkalommal) a védőnői szolgálat tette. Ez a védőnő magas szintű jelzőrendszeri aktivitását és a korai felismerés fontosságát mutatja a csecsemő- és kisgyermekkorúak körében.
· Szociális szolgáltatótól 2 jelzést küldtek, amelyeket a Családsegítő és Gyermekjóléti Központ küldött.
· Sem a köznevelési intézmények (óvoda, iskola), sem a rendőrség nem küldött jelzést a vizsgált időszakban gyermek veszélyeztetettsége kapcsán.
A felnőtt lakossággal kapcsolatos jelzések száma lényegesen magasabb, összesen 15 eset (az összes jelzés 75%-a).
· A legnagyobb számú jelzés (8) a helyi önkormányzattól, illetve a jegyzőtől érkezett. Ez arra utal, hogy a települési ügyintézés során kiemelten figyelnek a lakosok szociális, mentális vagy anyagi krízishelyzeteire.
· A szociális szolgáltatók 5 jelzéssel éltek a felnőtteket érintően, melyből 1 jelzés a központból érkezett, 4 pedig egyéb szociális ellátóktól, például házi segítségnyújtásból vagy étkeztetésből). Az egészségügy (védőnő) 1 esetben jelzett nagykorúval kapcsolatos problémát.
· 1 esetben helyi állampolgár kezdeményezett intézkedést, mert tudomása volt arról, hogy ismerősét bántalmazta a férje. 

2025-ben Alsónyék településen bántalmazott kiskorú gyermekről nem volt tudomása a Szolgálatnak, ez ügyben jelzés nem érkezett. 
2025-ben tapasztalható volt, hogy egyre több idős személy kerül nehéz élethelyzetbe, távoli családtagok, elhanyagolt környezet. Felnőttek tekintetében megnövekedett a családi konfliktusok, a szülők közti bántalmazások száma az előző évekhez viszonyítva.
Egy esetben érkezett megkeresés egy fekvőbeteg-ellátásban részesülő, idős női kliens ügyében, kórházi elhelyezésével összefüggésben.
Jelzés érkezett visszatérő fejtetvesség fertőzés miatti környezeti veszélyeztetettségről, egy meglévő gondozotti családhoz újabb, kétgyermekes család költözött be, amely megváltoztatta az életkörülményeket, valamint jelzés érkezett egy gyermek korának megfelelő fejlődésbeli elmaradása miatt, amely külső szakmai beavatkozást igényelt.
Jelzés érkezett még családi konfliktusról, fizikai elhanyagolásról, fizikai bántalmazásról, ápolatlan idős személyről, könnyű testi sértésről, élettársi bántalmazásról, óvodai hiányzásról.
Szolgálatunkhoz érkezett jelzések nagy része megalapozott volt és írásban érkezett. 
A jelzés beérkezését követően, minden alkalommal személyesen vesszük fel a kapcsolatot az érintettekkel, majd szükség szerint kitöltjük a szükséges adatlapokat. Az első interjút követően, a szakmai vezetővel történt egyeztetés után, döntés születik arról, hogy szociális segítő tevékenység keretében folytatódik a családdal való munkakapcsolat, vagy egyszeri segítségnyújtás keretében lezárható az ügy. Amennyiben hosszútávú segítő munka keretében segíti a szakember az érintetteket, akkor környezettanulmány készítésére kerül sor, szükség szerint pedagógiai véleményeket, védőnői véleményeket kérünk, esetmegbeszélést, esetkonferenciát hívunk össze.

Alsónyék községben végzett szociális segítő tevékenység a 2025. évi statisztikai adatok tükrében

2016. január 1-től életbe lépett jogszabályi változások alapján, a Szolgálatnál dolgozó családsegítő munkatársak az együttműködési megállapodás megkötését követően, havi minimum háromszori találkozás keretein belül végzik a szociális segítő tevékenységet, melyet az esetnaplóban dokumentálnak. Ezen felül az ügyfélfogadási időben egyszeri esetkezeléssel megoldható problémákkal jelentkező kliensekkel végeznek szakmai segítő tevékenységet.

A szociális segítő munkát, három nagy területre oszthatjuk:
1) Egyszeri segítségnyújtás
Ezen szolgáltatást igénybevevő ügyfeleknél a hozott probléma olyan mértékű, amelyet egy alkalommal meg lehet oldani, további szociális segítő munkát általában nem igényel. Ilyenek például az információnyújtás, telefonos vagy papír alapon történő ügyintézés, tanácsadás, segítő beszélgetés. Szükség esetén a megfelelő ellátórendszerekhez irányítjuk a klienseket.
2) Intenzív szociális segítő tevékenység
Ezen a területen a családoknál, egyéneknél a problémák olyan mértékűek, amelyeket nem lehet megoldani egyszeri segítségnyújtás keretein belül. Ebben az esetben önkéntességen alapuló együttműködési megállapodás alapján végezzük a szociális segítő tevékenységet, havonta legalább 3 alkalommal történő személyes vagy telefonos kapcsolattartások formájában. 
3) Speciális szolgáltatások pszichológiai, jogi segítségnyújtás, családterápia, kapcsolatügyelet, készenléti ügyelet, fejlesztőpedagógia, mediáció. Ezen szolgáltatásokat az ügyfelek Szekszárdon a Humánszolgáltató Központ épületében tudják igénybe venni (7100 Szekszárd, Vörösmarty u. 5.)

Alsónyék községben a 2025-ös évben összesen 17 ügyféllel volt kapcsolata Szolgálatunknak, akik 12 családban éltek, ami 2024-es évhez (25 fő) képest csökkenést mutat. 
A 17 ügyfélből 10 fővel dolgozott a családsegítő szociális segítő tevékenység keretében együttműködési megállapodással, akik 5 családból kerültek ki. A tavalyi évhez képest két családdal csökkent a településen az együttműködési megállapodással rendelkezők száma. Egyszeri segítségnyújtás keretein belül 7 főnek nyújtott segítséget a szakember, az ellátásban részesülő ügyfelek összesen 7 családban éltek. 

A Szolgálatnál együttműködési megállapodással rendelkezők, nem és korcsoportos megoszlása a 2025-ös évben

A 2025-ös tárgyévben külön figyelmet fordítottunk azon kliensek körére, akikkel együttműködési megállapodás jött létre. Az érintett csoport számszerűsített adatai az alábbi strukturális jellemzőket mutatják:
1. Ügyszám és családi háttér
A vizsgált időszakban összesen 10 fő olyan kliens jelent meg a Szolgálat rendszerében, aki együttműködési megállapodással rendelkezett. Ez a kliensi kör összesen 5 családot érintett, ami rávilágít arra, hogy a problémák és az ellátási szükségletek halmozottan, családi egységeken belül jelentkeztek.
2. Nemi megoszlás
A kliensek nemi összetétele rendkívüli aszimmetriát mutat. A megállapodással rendelkezők nagy többsége, 90%-a nő (9 fő), míg a férfiak aránya mindössze 10% (1 fő). Ez az adat jelzi, hogy a kapcsolatfelvétel és a szolgáltatások igénybevétele mögött az esetek döntő többségében női kliensek (anyák, gondviselők) állnak.
3. Korstruktúra és életkori sajátosságok
Az életkori megoszlás alapján a kliensek pontosan fele kiskorú, másik fele pedig aktív korú felnőtt. Időskorú (62 év feletti), valamint csecsemőkorú (0-2 év) kliens nem jelent meg a Szolgálatnál.
Gyermek és fiatalkorú (3–17 év) összesen 5 fő. Közülük 1 fő óvodáskorú (3-5 év), 2 fő kisiskolás (6-13 év), és 2 fő a serdülő/fiatalkorú (14-17 év) korosztályba tartozik. A teljes csoport egyetlen férfi tagja is ebből a kamasz korosztályból került ki.
Felnőtt korosztályból (25–61 év) összesen 5 fővel volt kapcsolata a családsegítőnek, akik mindannyian nők voltak. A fiatal felnőtt (2
5-34 év) korosztályból 1 fő, míg a középkorúak (35-49 év és 50-61 év) közül 2-2 fő vált ismertté. 4.Szakmai következtetések
Az adatok alapján a következő lényeges megállapítások tehetők a Szolgálat munkájára vonatkozóan:
· Családközpontú gondozás: A 10 kliens mindössze 5 családból kerül ki. Ez azt mutatja, hogy a problémák családon belül halmozódnak, így a segítségnyújtásnak is a teljes családra kell irányulnia.
· A nők szerepe meghatározó: A kliensek 90%-a nő. Az intézménnyel való kapcsolattartást és a hivatalos együttműködést szinte kizárólag az anyák és a női gondviselők vállalják.
· Erős gyermekvédelmi vonal: A partnerek fele (5 fő) kiskorú gyermek. Ez igazolja, hogy a megállapodások elsősorban a gyermekek biztonsága és fejlődése érdekében jöttek létre.
· Hiányzó korosztályok: A csecsemők (0-2 év) és az idősek (62 év felett) teljesen hiányoznak a körből. A problémák főként az iskolás korosztályt és a nevelésükért felelős aktív korú felnőtteket érintik.

A Szolgálatnál együttműködési megállapodással nem rendelkezők, nem és korcsoportos megoszlása a 2025-ös évben Alsónyék községben

A 2025-ös tárgyévben összesen 7 fő olyan kliens jelent meg a Szolgálat ellátási rendszerében, akivel nem jött létre formális együttműködési megállapodás. Ezen kliensek összesen 7 különálló családot képviseltek. Ez a statisztikai adat (családonként átlagosan 1 fő) azt mutatja, hogy a megállapodás nélküli kliensek elszigetelten, egyedi esetekként jelennek meg a szolgáltatás peremén, nem pedig halmozottan, egy-egy nagycsaládon belül.
A vizsgált csoportban a nők többsége jellemző, de a korábbi tendenciákhoz képest kiegyenlítettebb képet mutat a nemek aránya.
· Nők aránya: 71,4% (5 fő).
· Férfiak aránya: 28,6% (2 fő).
A nők továbbra is többségben vannak, ami jelzi a női családtagok aktívabb jelenlétét a problémák felszínre kerülésekor.
Életkori sajátosságok és korstruktúra:
A csoport tagjainak életkori megoszlása rendkívül sajátos, mivel a teljes kliensi kör kizárólag felnőttekből áll. A 0-24 év közötti korosztályokból (csecsemők, gyermekek, kamaszok és fiatal felnőttek) egyetlen kliens sem jelent meg ebben a kategóriában.
· Aktív korú felnőttek (25–61 év): Összesen 4 fő (a csoport 57,1%-a).
· A fiatal felnőtt (25-34 év) korosztályban 2 nő található.
· A középkorú (35-49 év) kategóriában 1 nő jelenik meg.
· Az 50-61 év közötti korcsoportban 1 férfi szerepel.
· Időskorúak (62 év felett): Összesen 3 fő, a csoport 42,9%-a. Ez a korosztály jelentős
súlyt képvisel a megállapodással nem rendelkezők között.
Pozitív szakmai mutató, hogy a megállapodással nem rendelkező kliensek között nincs gyermek vagy fiatalkorú. Ez azt igazolja, hogy a gyermekvédelmi vagy jelzőrendszeri érintettségű esetekben a Szolgálatnak sikerül formális együttműködést (megállapodást) kialakítania a családokkal.
A megállapodás nélküli működés hátterében elsősorban önálló felnőttek, illetve idősödő kliensek állnak. Az ő esetükben a kapcsolatfelvétel valószínűleg egyszeri kríziskezelésre, tájékoztatásra vagy eseti ügyintézésre (pl. segélyezés, formanyomtatványok kitöltése) korlátozódott, amely nem igényelt tartós, szerződéses gondozási folyamatot.
Mivel a 7 kliens 7 különböző családot jelent, a szakmai munka során kiemelt figyelmet kell fordítani az egyedül élő, izolált felnőttek és idősek elérésére, akiknél a formális szerződéskötés elmaradása a motiváció hiányából vagy az eseti segítségnyújtás jellegéből adódik.

A szolgáltatást igénybe vevő személyek száma, gazdasági aktivitás szerint a 2025-ös évben (együttműködési megállapodással rendelkezők) Alsónyék községben
	gazdasági aktivitás
	fő

	foglalkoztatott
	2

	munkanélküli
	1

	inaktív
	3

	       ebből: nyugdíjas
	2

	       ebből:15 éves vagy idősebb tanuló
	1

	eltartott 0-14 korú gyermek
	4

	összesen	
	10



Az Alsónyék községben 2025-ben együttműködési megállapodással rendelkező, szolgáltatást igénybe vevő személyek száma összesen 10 fő volt. A klienskör gazdasági aktivitás szerinti megoszlása rávilágít a gondozott családok és egyének társadalmi-gazdasági helyzetére.
Az ellátottak 70%-át (7 fő) a gazdaságilag nem aktív réteg (inaktívak és eltartott gyermekek) teszi ki. Ez jelzi, hogy a szolgáltatás elsősorban a gyermeknevelési és az idős korral járó feladatok támogatására fókuszál. 
Az igénybe vevők 40%-a (4 fő) 0–14 éves korú eltartott gyermek. Ez megerősíti a családsegítő szolgáltatás erős gyermekjóléti, preventív szerepét a településen.
A felnőtt korú kliensek között mindössze 2 fő foglalkoztatott és 1 fő munkanélküli található. A fennmaradó felnőttek nyugdíjasok (2 fő) vagy 15 év feletti tanulók (1 fő).
A statisztikai adatok alapján Alsónyék községben a szolgáltatást igénybe vevő 10 fős ügyfélkör jellemzően kiskorú gyermekes családokból, valamint idős, inaktív korú személyekből áll. A célzott segítségnyújtás így elsősorban a családi funkciók megerősítését, a gyermekek fejlődésének biztosítását és az idős kliensek támogatását szolgálta a 2025-ös évben.

A községben jelenleg alacsony a gyermeklétszám, ami alapvetően meghatározza a helyi gyermekjóléti és nevelési infrastruktúra kihasználtságát. A községben óvoda működik, azonban a legfiatalabb, 0-3 év közötti korosztály számára helyben nincs bölcsődei ellátás. Ezen korcsoport napközbeni felügyeletét és gondozását a szülők saját körben, otthonukban oldják meg, maximálisan kihasználva a gyermekgondozást segítő ellátás, vagyis a GYES nyújtotta törvényi lehetőségeket. Azok a családok, akik a három év alatti gyermekük számára mégis intézményi elhelyezést igényelnek, a közeli Bátaszék város bölcsődéjét vehetik igénybe.

A szolgáltatást igénybe vevő személyek száma, legmagasabb iskolai végzettség szerint a 2025-ös évben (együttműködési megállapodással rendelkezők) Alsónyék községben
	iskolai végzettség
	fő
	ebből:
0-17 éves

	általános iskola 8 osztálynál kevesebb
	5
	4

	általános iskola 8 osztály
	5
	1

	befejezett szakmunkásképző iskola, szakiskola
	-
	-

	felsőfokú iskola, (főiskola, egyetem)
	-
	-

	összesen 
	10
	5



Az érintettek iskolai végzettségének belső megoszlása rendkívül homogén képet mutat, mivel a regisztrált személyek kizárólag az alapfokú oktatási szintekhez sorolhatók. A vizsgált körben egyáltalán nincsenek olyan középfokú végzettséggel rendelkező lakosok, akik befejezett szakmunkásképző iskolai, szakiskolai vagy gimnáziumi oklevéllel rendelkeznének. Az alapfokú végzettségeket tekintve fele-fele arányban oszlik meg a befejezett és a befejezetlen általános iskolai tanulmány. A megállapodással rendelkezők közül 5 fő az általános iskola 8 osztályánál kevesebb végzettséggel bír, míg a másik 5 fő sikeresen elvégezte a nyolc osztályt. A humánerőforrás-fejlesztési és munkaerőpiaci programok szempontjából ez az alacsony iskolázottsági szint, jelentős strukturális hátrányt és célzott felzárkóztatási igényt jelez. A statisztika legfontosabb sajátossága a kiskorúak kiugróan magas aránya a csoporton belül. Az összes együttműködő partner felét, vagyis pontosan 5 főt a 0–17 éves korosztály teszi ki. Ebben a kiskorú alcsoportban 4 fő még az általános iskola 8 osztályát sem végezte el, és mindössze 1 fő rendelkezik befejezett általános iskolai tanulmányokkal. Ez a magas fiatalkorú létszám arra utal, hogy a megállapodások jelentős része tanköteles korú vagy korai iskolaelhagyással veszélyeztetett gyermekeket érint, akiknél az elsődleges szakmai cél az iskolarendszerben tartás vagy az alapfokú tanulmányok pótlása.

A szolgáltatást igénybe vevő családok száma, a család összetétele szerint a 2025-ös évben (megállapodással rendelkezők) Alsónyék községben
	családi összetétel
	családok száma

	egyedül élő
	-

	házastársi (élettársi) kapcsolatban együtt élők 1-2 gyermekkel (eltartott fiatal felnőttel)
	2

	házastársi (élettársi) kapcsolatban együtt élők 3 vagy több gyermekkel (eltartott fiatal felnőttel)
	1

	egy szülő/ törvényes képviselő 1-2 gyermekkel (eltartott fiatal felnőttel)
	-

	egyéb
	2

	összesen 
	5



A családi összetétel szerinti megoszlás azt mutatja, hogy a támogatott vagy gondozott körben kizárólag a kétszülős (házastársi vagy élettársi) modellek, valamint a nem hagyományos vagy egyéb típusú háztartások jelennek meg. Ezzel szemben a statisztikai adatok alapján a vizsgált időszakban egyetlen egyedülálló szülő vagy törvényes képviselő sem állt fennálló együttműködési megállapodás alatt, függetlenül attól, hogy hány gyermeket nevel.
A regisztrált esetekből 2 családban 1–2 gyermek, míg 1 családban 3 vagy több gyermek él a szülőkkel közös háztartásban. Ez a megoszlás rámutat arra, hogy az érintett párkapcsolatok esetében a kisebb létszámú és a nagycsaládos struktúra egyaránt jelen van a helyi ellátórendszerben. A kiskorúak magas aránya ezen háztartásokban közvetlen összefüggést mutat a korábbi oktatási adatokkal.
A statisztika másik jelentős részét az egyéb kategóriába sorolt háztartások adják, amelyek száma szintén 2. Ez a csoport olyan speciális családi vagy lakhatási struktúrákat takar, amelyek nem felelnek meg a hagyományos szülő-gyermek felállásnak. Ide tartozhatnak a mozaikcsaládok, a nagyszülői, rokoni vagy gyámsági alapon szerveződő háztartások, illetve az olyan együttélési formák, ahol eltartott fiatal felnőttek vagy egyéb hozzátartozók élnek együtt. Az egyéb háztartások magas aránya a településen a komplex, egyedi kezelést igénylő élethelyzetek jelenlétét igazolja.

A Szolgálatnál ellátott hatósági ügyben nem érintett bántalmazott és elhanyagolt kiskorúak száma a 2025-ös évben Alsónyék községben
	megnevezés
	 bántalmazott
	 elhanyagolt

	
	kiskorúak száma

	
	fizikai
	lelki
	szexuális
	fizikai
	lelki

	

családon belül
	szülő által
	-
	-
	-
	2
	3

	
	testvér által
	-
	-
	-
	-
	-

	
	egyéb rokon, hozzátartozó által
	-
	-
	-
	-
	-

	
	összesen 
	-
	-
	-
	2
	3



2025-ben Alsónyék településen bántalmazott kiskorú gyermekről nem volt tudomása a Szolgálatnak, ez ügyben jelzés nem érkezett. 

Veszélyeztetettség okai a szülők életvitele, a lakhatási körülmények (nem megfelelő higiénés körülmények), valamint a gyermekek lelki és fizikai elhanyagolása volt.

Szülői elhanyagolás 3 család esetében fordult elő, ami 5 gyermeket érintett. Az elhanyagolást tekintve, a szülők nem biztosították gyermekeik számára azokat a feltételeket, amelyek a gyermek egészséges testi-lelki fejlődéséhez szükségesek. Két család esetében jelentett problémát a nem megfelelő lakhatási és higiénés körülmény. A családok mindegyikéről elmondható, hogy a szülők nem fordítottak kellő figyelmet gyermekeikre, lelkileg-pszichésen elhanyagolták őket. 

Hatósági intézkedésekhez kapcsolódó feladatok 
A gyermekjóléti szolgáltatás szakmai tevékenységében kiemelt szerepet töltenek be a hatósági intézkedésekhez kapcsolódó feladatok, amelyek célja a gyermekek veszélyeztetettségének megelőzése, megszüntetése, valamint a gyermekek mindenek felett álló érdekének érvényesítése.
A hatósági intézkedésekhez kapcsolódó feladatellátás során a szolgálat elsődleges célja a családban történő nevelkedés elősegítése, ennek hiányában pedig a gyermek biztonságos és megfelelő ellátásának biztosítása.
A szakemberek folyamatos kapcsolatot tartanak az érintett családokkal, segítik őket a hatósági kötelezések teljesítésében, valamint támogatást nyújtanak a problémák kezelésében. A hatósági intézkedésekhez kapcsolódó munka során kiemelt jelentőséggel bír az egyéni szükségletek figyelembevétele, a komplex problémakezelés, valamint a jelzőrendszer tagjaival történő szoros együttműködés.
A feladatellátás során a szolgálat törekszik arra, hogy a hatósági intézkedések ne csupán kontrollt, hanem valódi segítséget is jelentsenek az érintett gyermekek és családok számára, elősegítve ezzel a tartós, pozitív változásokat.

Ha a család működése diszfunkcionális, és a problémák alapellátás szintjén már nem kezelhetők – különösen, ha az érintettek nem működnek együtt a szakemberekkel, vagy nem teljesítik a cselekvési tervet –, hatósági intézkedés válik szükségessé. 

Védelembe vétel alatt 2025-ben nem állt gyermek, új védelembe vételre nem került sor.
Ideiglenes hatályú elhelyezésre a tavalyi év során nem került sor.
Nevelésbe vétel alatt nem állt gyermek a településről.
Utógondozó ellátásra nem került sor Alsónyék községben.
Pártfogó felügyelet alatt álló fiatallal nem volt kapcsolata a Szolgálatnak.
Családba fogadásról nem volt tudomása Szolgálatunknak. 
A gyermekkorú és fiatalkorú bűnelkövetők számáról nem érkezett tájékoztatás intézményünk részére, ezért adatokkal nem rendelkezünk.
A 2025-ös évben szociális válsághelyzetben lévő fiatalkorú várandós anyával nem állt kapcsolatban Szolgálatunk. 
Átmeneti gondozás Az átmeneti gondozás rendeltetése, hogy segítséget és elhelyezést biztosítson az életvezetési nehézségek, szociális krízis vagy bántalmazás miatt otthontalanná vált családok, egyedülálló szülők és várandós anyák számára. Szolgálatunk ügyfélköréből a tavalyi évben senki nem került átmeneti gondozásba, továbbá nem végeztünk után követő szakmai munkát olyan családokkal vagy gyermekekkel sem, akik a vizsgált időszakban kerültek ki az intézményi gondozásból.
Kisgyermekek napközbeni ellátása a Bátaszéki Mikrótérségi Óvoda, Bölcsőde és Konyha (7140 Bátaszék Perczel u. 1.) intézményében valósulhat meg, az ellátási terület figyelembe vételével. A tavalyi évben 2 alsónyéki lakhelyű gyermek vette igénybe a bölcsődei ellátást.
Alsónyék község közigazgatási területén önálló bölcsődei intézményegység nem működik. 
A Szolgálatnál szociális segítő tevékenység keretében segített családoknál nincs olyan gyermek, aki bölcsődei ellátásban részesült. 

A szolgáltatást igénybe vevő személyek száma elsődleges probléma és a halmozott problémák száma szerint a 2025-ös évben (megállapodással rendelkezők) Alsónyék községben
	
a probléma típusa
	családok száma
elsődleges probléma szerint 
	problémák halmozott száma 


	életviteli
	-
	3

	családi - kapcsolati konfliktus
	-
	1

	elhanyagolás
	4
	4

	…..ebből: felnőttre vonatkozóan (családi, intézményi)
	1
	1

	lelki- mentális zavar
	-
	1

	egészségi probléma
	1
	1

	anyagi (megélhetési, lakhatással összefüggő
	-
	2

	szenvedélybetegség
	-
	-

	egyéb
	-
	-

	összesen 
	                  5
	12



A családok elsődleges problémája mögött elhanyagolás, egészségi probléma, egészségkárosodás következménye áll. 
A problémák halmozott száma életviteli, családi-kapcsolati konfliktus egészségi probléma, lelki-mentális, pszichiátriai betegség, anyagi, megélhetési, lakhatással összefüggő problémákból tevődött össze.
Egy családban csak az egyik szülő dolgozik, 2 családban pedig mindkét szülő.
A rossz anyagi helyzetből kifolyólag a családok gondozása során a családsegítő gyakran került szembe lelki mentális problémákkal, valamint családi kapcsolati problémákkal. Három család esetében is történt elhanyagolás, a nem megfelelő lakhatási higiénés feltételek szempontjából. 
Szakmai munkánkra leginkább jellemző volt a tavalyi évben az információnyújtás, tanácsadás, segítő beszélgetés az ügyintézésben való segítségnyújtás, konfliktuskezelés, valamint közvetítés ellátásokhoz való hozzáféréshez.

A második oszlop a halmozott adatokat tartalmazza, ahol minden olyan probléma megjelenik, amelyek az ügyfelekkel történő munka során feltárásra kerültek. 
A családok problémái, amelyeket kezelni szükséges, az esetek többségében nem önmagukban jelennek meg, hanem halmozottan fordultak elő. 
A klienssel történő első találkozás alkalmával, sok esetben az ügyfél részéről az anyagi nehézségek kerülnek első helyen definiálásra, de a segítő beszélgetés során kiderül, hogy mindezek a munkanélküliségből, a munkahely elvesztéséből, egészségügyi problémák meglétéből eredeztethetőek.
A gyermeket veszélyeztető tényezők, a szülők elhanyagoló magatartása, a nem megfelelő higiénés körülmények, illetve a családtagok, a szülők konfliktusos kapcsolata. 
rossz szociális helyzete (munkanélküliség, lakhatási problémák).
A felnőtt, egyedülálló, esetleg időskorú igénybe vevőink az alábbi problémákkal fordulnak Szolgálatunkhoz: megromlott egészségi állapot, alacsony jövedelem, családi kapcsolatok hiánya, az idős személy ellátásának, felügyeletének hiánya, ügyintézésben való segítségnyújtás. 
A szakmai tevékenységek adatai a 2025-ös évben Alsónyék községben
	megnevezés
	szakmai tevékenységek
halmozott száma

	információnyújtás
	52

	segítő beszélgetés
	53

	tanácsadás
	71

	ügyintézéshez segítségnyújtás
	42

	konfliktuskezelés
	1

	közvetítés ellátásokhoz való hozzáféréshez - pénzbeli
	21

	Közvetítés család- és gyermekjóléti központhoz
	-

	esetmegbeszélés
	-

	esetkonzultáció
	6

	szakmaközi megbeszélés
	6

	Környezettanulmány elkészítésében való közreműködés
	-

	családlátogatás
	155

	adományközvetítés
	19

	munkavállalási, pályaválasztási tanácsadás
	2

	hátralékkezelési tanácsadás
	-

	a nevelési-oktatási intézmény gyermekvédelmi feladatainak segítése
	7

	összesen
	435



A 2024- es évhez hasonlóan a 2025-ös év adataiból is jól látható, hogy a szakmai munkánkra leginkább jellemző az információnyújtás, tanácsadás, segítő beszélgetés, az ügyintézésben való segítségnyújtás és a családlátogatás, amikor a családdal a saját környezetében találkozik a családsegítő. 
Az ügyfeleknek szükségük van megerősítésre vagy tanácsra különböző problémáik megoldása ügyében. 
Szolgálatunkat az ügyintézésékhez való segítségnyújtás kapcsán is felkeresik több esetben, vagy a családlátogatás során derül ki, hogy szükséges az ilyen jellegű segítségnyújtás is adott esetben. Többen érdeklődnek a családtámogatási, társadalombiztosítási és nyugdíjbiztosítási, valamint a helyi települési ellátások iránt is. 
Életviteli tanácsadást nyújtott a családsegítő életvezetési problémák feltárásában, segítő beszélgetéseket folytatott, segítette az élet különböző területeinek: család, munka, anyagi javak, egészség, kapcsolatok feltárásában, tanácsot adott az egyén, ill. család képessé tételére saját életének, ügyeinek viteléhez.
A szociális segítő tevékenység során a családsegítő gyermeknevelési, háztartásvezetési, életvezetési tanácsokkal látta el a családokat, ruha, cipő, illetve tanfelszerelés adományozásában is segítséget nyújtott. 

A 2025-ös évben a családsegítő 155 alkalommal kereste fel a családokat otthonukban. Ez magasabb szám, mint a 2024-es évben volt. 
A családlátogatás azért fontos, mert a családsegítő az ügyfél lakóhelyén érzékeli a problémákat (higiénés problémák, személyes tér zsúfoltsága, anya-gyerek kapcsolat, más családtagokkal kapcsolatteremtés, családi dinamika és kommunikáció) nagyobb rálátása van a családon belüli viszonyokra, a családon belüli működésekre. 
A 2025-ös évben kettő olyan kliens volt, akivel kizárólag családlátogatás alkalmával tudta a családsegítő tartani a kapcsolatot, mert otthonukat nem tudták elhagyni különböző egészségi okok miatt. 

Szoros az együttműködés a Humánszolgáltató Központ és a Szolgálat között, ami lehetővé teszi a speciális szolgáltatásokhoz való hozzáférést az ügyfelek részére, így a pszichológiai és jogi tanácsadást, mediációt. Minden ügyben szakmailag magas szintű támogatást, segítséget kaptunk, bizalommal fordulhattunk a Központ szakemberei felé.

A prevenciós programok
A Szolgálat gondozási tevékenysége mellett, fontos szerepet tölt be a megelőző, prevenciós szolgáltatás is. 
A korábbi évekhez hasonlóan 2025-ben is, júliustól augusztus közepéig minden pénteken szabadidős tevékenységeket szerveztünk az iskoláskorú gyermekek számára. Programjainkon a részvétel ingyenes volt, melyen átlagosan 22 gyermek volt jelen a nyár folyamán. 
A prevenciós tevékenységeinket többféle céllal is szükségesnek tartjuk működtetni. 
Elsőként közvetlen segítséget kívánunk nyújtani a különféle nehézségekkel küzdő gyermekeknek, gyermekes családoknak, valamint szeretnénk tartalmas szabadidős tevékenységekbe bevonni őket. 
Emellett igyekszünk elősegíteni a gyermekek szocializációját, konfliktusmegoldó képességük fejlődését.
A 2025-ös évben is színvonalas, érdekes, ismeretterjesztő programokkal készült Szolgálatunk. A Nyári Játszóházi programjainkon több alkalommal 4 alsónyéki gyermek is részt vett a 2025 évben. Tapasztalataink alapján elmondható, hogy évről évre egyre kevesebb rászoruló gyermek vesz részt a programjainkon pedig elsősorban az ő részükre szervezzük évről évre.

A 2025-ös év Nyári Játszóház programjai

	dátum
	nyári programok

	2025.07.04.
	Bonyhádon strandolás

	2025.07.11.
	Simontornya tevefarm látogatás 

	2025.07.18.
	Szekszárdi BeSweet Csokoládémanufaktúra látogatás 

	2025.07.25.
	Csiga-Biga Alapítvány kutyaterápiás foglalkozása 

	2025. 08.01.
	Szászvár Pöttöm Vidéki park látogatás 

	2025.08.08.
	Komló Mini Zoo látogatás 

	2025.08.15.
	Strandolás Bonyhádon 



Adományosztás
Intézményünk egész évben fogadja a ruha- és bútor felajánlásokat, melyeket a rászorulók között osztunk szét. 
A tavalyi évben ruhabörze megtartására 6 alkalommal került sor.
Ezen kívül, egész évben elérhető volt Szolgálatunknál a felnőtt és gyermek ruházat, melyet a lakossági felajánlásokból tudtunk biztosítani a rászorulók számára.
Több alkalommal érkezett konyhai eszköz felajánlás. Szolgálatunk az elmúlt évben két alkalommal szervezett „Csetresbörzét”.
A környező településen élők számára is nyitottak a Bátaszéken megrendezett adományosztások.

Adományközvetítés Alsónyék községben 19 esetben történt, legfőképpen ruhaneműk kerültek kiosztásra. A családsegítő több esetben is segítséget nyújtott ruha, cipő, taneszközök, táska adomány közvetítésében, melyet személyesen vitt el az adott családokhoz. 

Iskolai közösségi szolgálat teljesítése
Intézményünk lehetőséget biztosított a nemzeti köznevelésről szóló törvény szerint az érettségi bizonyítvány kiadásához szükséges ötven óra iskolai közösségi szolgálat teljesítéséhez. Több középiskolával írásbeli szerződés megkötésére került sor az iskolai közösségi szolgálat teljesítése kapcsán. Több éve végeznek a diákok a Család- és Gyermekjóléti Szolgálatnál közösségi munkát, segítve ezzel a gyermekprogramok lebonyolítását.
A tavalyi évben 8 diák segítette munkánkat.

Speciális szolgáltatások közvetítése
Intézményünk segítséget nyújt jogi és pszichológiai speciális szolgáltatások közvetítésében is. Az ügyfeleknek lehetősége volt ingyenes delegálásra a Humánszolgáltató Központba fejlesztő pedagógushoz, mediációra, pszichológushoz való delegálásra, jogi, fogyatékosságügyi tanácsadásra is. 2025 évtől lehetőség van már rajzelemző szakemberhez, családkonzultáció és párkonzultációra valamint gyásztanácsadásra történő delegálásra is. A szakemberekhez történő delegálásban a családsegítők közvetítői szerepet vállaltak. 

Civil szervezetekkel való kapcsolataink
Katolikus Karitász
MORZSU Egyesület
Polgárőr Egyesület

A Katolikus Karitász Szolgálatunk bevonásával, ruhanemű felajánlással, élelmiszer csomagokkal, játékokkal, tisztálkodási szerekkel segítette a rászoruló családokat. Több éves kölcsönös segítő kapcsolatot ápolunk velük.
A MORZSU Egyesület kisgyermekes családoknak nyújt közösségi, fejlesztő programokat, ahova a Szolgálatunkkal kapcsolatban álló kisgyermekeket és szüleiket tudtuk delegálni. 

IV. A gyermekek napközbeni ellátása
Bátaszéki Mikrotérségi Óvoda, Bölcsőde és Konyha


Gyermekek napközbeni ellátása 2025 
Bátaszéki Mikrotérségi Óvoda, Bölcsőde és Konyha

Intézményegységek

Székhely óvoda:	Bátaszéki Mikrotérségi Óvoda, Bölcsőde és Konyha	225 férőhely
                                    Bátaszék Hunyadi u. 44/a

Tagintézményei:        Alsónyéki óvoda 	                                                             30 férőhely
		           Alsónyék Fábián Pál u. 3.
                                    
                                   Pörbölyi óvoda                                                                      25 férőhely
			Pörböly Óvoda u. 3.
                                    
                                    Alsónánai óvoda                                                                   20 férőhely 
                                    Alsónána Kossuth u. 37.

Bölcsőde:	            Bölcsőde
                                    Bátaszék Perczel u.1.			                         24 férőhely    

Konyha:                      Bátaszék Budai u.11.
                                   Pörböly Óvoda u. 3.                      

A gyermekvédelmi feladatok ellátását a bölcsődében a Gyermekek védelméről és a Gyámügyi igazgatásról szóló 1997. évi XXXI. törvény szabályozza. 
A gyermekvédelem egyik első jelző intézménye a bölcsőde. Fő feladatunk a prevenció és a lehetséges korrekció, amely minden bölcsődében gondozott, nevelt kisgyerekre és azok családjára is kiterjed. Folyamatos kapcsolatot tartunk fenn a Védőnői Szolgálattal, a Családsegítő és Gyermekjóléti Szolgálat munkatársaival, a jelzőrendszer tagjaival. Figyelemmel kísérjük a bölcsődénkbe felvett gyermek gondozottságát. Szükség esetén az észlelt problémáról megfigyeléseink alapján írásbeli jelzést teszünk a Gondozási Központ felé, vagy családlátogatást kezdeményezünk. Igény szerint tanácsadást nyújtunk a szülőknek. 


Bölcsőde 2025. évértékelő beszámoló 

A bölcsődei csoportokban a felvétel egész évben folyamatosan zajlott.
Mindkét csoportban vegyes korosztály szerint kerültek a gyermekek elhelyezésre.
A csoportokban a gyermekek napirendjét évszaknak, a gyermek korának és fejlettségi szintjének megfelelően alakították ki a kisgyermeknevelők. A folyamatos napirenddel a gyermekek nyugalma és felügyelete biztosított volt. A nevelők munkarendje is ehhez igazodik, az „ölelkezési idő” az ellátás intenzív részére esik.
A bölcsődei dajka munkarendje is úgy lett kialakítva, hogy a nap túlnyomó részében aktívan részt tudjon venni a csoportok életében.

A gyermekek játéktevékenységébe ágyazva jelenítettük meg a nevelés/tanulás egyes területeit. (anyanyelvi-, irodalmi-, ének-zenei-, vizuális-, környezeti-, matematikai- és testnevelés) Ezekhez választottuk az odaillő ábrázolási technikákat, dalokat és mondókákat, mozgásos játékokat. A játék feltételeinek megteremtésével igyekeztünk minél több élményhez juttatni gyermekeinket.
 A tevékenységek során a nevelés legfőbb pozitív eszközeit alkalmaztuk.(megerősítés, dicséret, elismerés)
Kiemelt célunk volt a gyermekek egészségvédelme, a prevenció, a lehető legoptimálisabb nevelési körülmények biztosítása. A mindennapos mozgással, tornával próbáltunk hozzájárulni az egészségük megőrzéséhez, igyekeztünk minden nap szabad levegőn tartózkodni a gyerekekkel.
Étkezésnél szintén a kisgyermek egyéni igényeit tartottuk szem előtt, figyelve a helyes étkezési szokások elsajátítására, kialakulására.
Megfelelő időt biztosítottunk a gyermekek számára a délutáni pihenésre, egyénileg gondoskodtunk a nyugodt alvás feltételeiről.
Meleg, szeretetteljes odafordulással, a gyermek életkori és egyéni adottságait, fejlettségét, pillanatnyi fizikai – és pszichés állapotát, hangulatát figyelembe véve segítettük harmonikus fejlődésüket. A kisgyermeknevelők játékba való kapcsolódása a gyermek igényeihez igazodott. 
A gondozás során is egyéni szükségleteket elégítettünk ki, segítve a gyermeket az önállóság kialakulásában.
A gyermekek egyéni testi- és értelmi fejlődését, tevékenységét a fejlődési naplóban, összegeztük.
A napi jelenlétet, hiányzást és történéseket a csoportnaplóban jegyeztük fel.
A bölcsődébe újonnan érkező gyermekeknél családlátogatáson vettünk részt, melyről feljegyzést készítettünk az adott gyermek fejlődési naplójában.
A szülőkkel való kapcsolattartást a napi szintű személyes beszélgetéssel, tájékoztatással, családlátogatás alkalmával, valamint szülői értekezlet, szülőcsoportos beszélgetések, fogadó órák tartásával biztosítottuk.
A bölcsődével kapcsolatos általános tudnivalókat írásos formában az átadó faliújságján helyeztük el.
Az élelmezésvezetővel a kapcsolattartás heti rendszerességgel zajlott az év folyamán telefonos és elektronikus egyeztetéssel. Az étrend mindig változatos, idényszerű. A gyermekek életkorának, és fejlettségének, ízlésének igyekszünk megfelelőt választani. 
 A bölcsőde gyermekorvosával, a Védőnői- és Gyermekjóléti Szolgálat munkatársaival folyamatosan tartottuk a kapcsolatot. A Védőnői Szolgálat szakemberei látogatták az intézményünket, így figyelemmel kísérték a körzetükből a bölcsődébe került gyermekeket. 
A Gondozási Központban az év folyamán esetkonferenciákon vettünk részt. 
Az óvodába is többször ellátogattunk. Meghívást kaptunk különböző alkalmakra, ünnepségekre, kiállításokra, melyen örömmel részt vettünk
Az idei évben, módszertani, szakmai ellenőrzés történt a Magyar Bölcsődék Egyesülete és a Tolna Vármegyei Kormányhivatal által.
Bölcsődék napjával kapcsolatban, szülői felmérést készítettünk, amely alapján, nem kérte egy család sem az ellátást, így ügyeletet nem kellett biztosítanunk. Ezen a napon Decsre kirándultunk ahol ellátogattunk a Baba múzeumba. Hagyományokról, viseletekről hallhattunk élménydús beszámolót.
Intézményünkben töltötte a gyakorlatát, Horák Léna Laura az Eötvös József Főiskola óvodapedagógus szakos hallgatója.
Háder Krisztina , kisgyermeknevelő hallgatóként szintén a gyakorlatát töltötte a bölcsődében.
Két kolleganőnk is, Horváthné Dóczi Mária és Kovácsné Kálmán Szilvia főiskolai hallgatók, a gyakorlatukat töltötték az intézményünkben.
                                                                                                            
Három kisgyermeknevelő, az intézmény által költségtérített akkreditált továbbképzésen vett részt az év folyamán:
Csáki Felső Judit  
· Hatékony kommunikáció a bölcsődében – különös tekintettel a család és a bölcsőde kapcsolatára és a szülői kompetencia fejlesztésére
· Autizmus spektrum zavar jellemzői és jelei a bölcsődében

Horváthné Dóczi Mária Ildikó

· Hatékony kommunikáció a bölcsődében – különös tekintettel a család és a bölcsőde kapcsolatára és a szülői kompetencia fejlesztésére
Kovácsné Tasi Ivett
· Zenei nevelés a bölcsődében (szabadon választott)

Dolgozói létszám alakulása:
Kisgyermeknevelők száma: 4 fő
Bölcsődei dajka: 1 fő

Munkarend:

Kisgyermeknevelők:
6.00-13.00             
7.00-14.00
9.00-16.00
10.00-17.00 

Bölcsődei dajka:
7.45-15.45


Az intézmény 6:00-17:00 –ig tart nyitva.

 A kisgyermeknevelők fix munkarendben dolgoztak.

Az intézmény alapfeladatai, alaptevékenységei
Az intézmény az alaptevékenységeit az alapító okiratban meghatározottak szerint látja el.
A bölcsőde az alapfeladatait a Bölcsőde Szakmai Programja szerint végzi.             

Bölcsődei statisztikai mutatók 2025

2025-ben a 2 bölcsődei csoportban lévő férőhelyek száma: 24 fő
2025-ös évben a beíratott gyermeklétszám: 38 fő volt


2025.június 13-tól egy gyermek sajátos nevelési igényű ellátásban részesült.

Jövedelmi helyzetből kifolyólag ingyenesen étkezést igénylők száma: 16 fő
Rendszeres gyermekvédelmi kedvezményben részesült: 2 fő
Három vagy több gyermekes: 6 fő
Tartós beteg: 8 fő
Fizetős: 6 fő
	

	Nyitvatartási napok száma
	Beíratott gyermekek száma
	Ellátást igénybe vevők száma
	Távollétek száma
	Részvételi arány a beíratott gyermekekhez viszonyítva

	Jan.
	22 nap
	24 fő
	300
	202
	59%

	Febr.
	21 nap
	25 fő
	365
	139
	72%

	Márc.
	19 nap
	24 fő
	350
	106
	76.5%

	Ápr.
	20 nap
	24 fő
	273
	207
	57%

	Máj.
	21 nap
	24 fő
	395
	111
	78.5%

	Jún.
	20 nap
	24 fő
	333
	147
	69.5%

	Júl.
	20 nap
	24 fő
	281
	199
	51%

	Aug.
	13 nap
	24 fő
	234
	78
	46.5%

	Szept.
	21 nap
	17 fő
	259
	38
	85.5%

	Okt.
	22 nap
	20 fő
	319
	99
	78.%

	Nov.
	20 nap
	22 fő
	315
	102
	76.5%

	Dec.
	20 nap
	22 fő
	293
	147
	67%

	Össz.
	239nap
	
	3717
	1575
	Átlag:68 %



V. Bűnmegelőzési program

Az önkormányzat még nem rendelkezik bűnmegelőzési programmal, azonban Gondozási Központ  gyermekjóléti prevenciós programjai, melyek kiemelten a szabadidő eltöltésére és az iskolai szociális munkára összpontosítanak, azt a célt szolgálják, hogy megvédjék a gyermekeket a szociális környezet káros, bűnözésre sarkalló hatásaitól. A Szekszárdi Rendőrkapitányság minden évben beszámol a kapitányság munkájáról, a települést érintő javaslatokat figyelembe veszi az önkormányzat, és a felmerülő problémákat lehetőségeihez mérten igyekszik megoldani.


VI. Az önkormányzat és a civil szervezetek közötti együttműködés

Az önkormányzat igyekszik jó kapcsolatot kialakítani a községben működő civil egyesületekkel, számos közös rendezvénnyel büszkélkedhet. Azonban ezt az együttműködést tovább kell erősíteni annak érdekében, hogy a jól működő jelzőrendszer tagjaiként elősegítsük a gyermekek családban történő nevelkedését, megelőzzük a veszélyeztetettségüket. 



VII. Összegezés, a jövőre vonatkozó javaslatok, célok meghatározása

A 2026-os esztendőben Szolgálatunk kiemelt figyelmet fordít a szakmai munka színvonalának megőrzésére és továbbfejlesztésére, az alábbi prioritások mentén:
A jelzőrendszer hatékonyságának növelése
· Célunk az inaktív jelzőrendszeri tagok bevonása és a szakmai párbeszéd erősítése.
· Törekszünk arra, hogy a jelzések és az azokra adott válaszok minden esetben írásos formában történjenek, biztosítva a folyamatok nyomonkövethetőségét.
· 2026-ban 6 alkalommal tervezünk szakmaközi tanácskozást szervezni a jelzőrendszeri tagok számára.
· A partnereink rendszeres tájékoztatása a jogszabályi változásokról és a közös szakmai nyelv használatának elősegítése.
Szolgáltatás fejlesztése és prevenció
· A meglévő ellátási formák szinten tartása mellett a szolgáltatások körének bővítésére és a gyermekjóléti alapellátás színvonalának emelésére törekszünk.
· A prevenciós programok folyamatos működtetése és a közösségi jelenlét erősítése.
· A rászoruló családok támogatása célzott adománygyűjtéssel (ruhanemű, könyv, játékok) és az osztások hatékony szervezésével.
· Szakmai együttműködés kialakítása a Magyar Máltai Szeretetszolgálat helyi Jelenlét programjával, szociális felzárkózás és a közösségi élet fellendítése érdekében.
Szakmai támogatás
· Valamennyi munkavállaló számára biztosítjuk a rendszeres szupervíziót, valamint a szakmai továbbképzéseken való részvétel lehetőségét.
· A belső munkatársi kapcsolatok mélyítése érdekében csapatépítő programok szervezését tervezzük.
· A szakmai kapcsolatrendszer további bővítése és a meglévő kapcsolatok elmélyítése.
 
A családok nagy része anyagi problémákkal küzd, amelyből adódóan megélhetési nehézségeik vannak. A gyermekek ellátása, ruházat - tanszerek megvásárlása, illetve pótlása is sokszor nagy anyagi terhet jelent a szülők számára. A 2025-ös évben is a gyermekek fizikai – lelki elhanyagolása, illetve magasabb számban fordultak elő családi konfliktusok, akár fizikai bántalmazás is a felnőttek körében. Egyre több esetben volt szükséges segítséget nyújtani idős személyeknek, akiknek nincs, vagy más településen vannak családtagjai, több esetben is előfordult fizikai elhanyagolás, ápolatlanság az idős személyeknél. 
A gondozott családok esetében a legtöbb alkalommal a testi-higiéné, illetve a fejtetű problémák jelentek meg. A szülők nem fordítottak kellő figyelmet gyermekeik ruházatának tisztántartására, a gyermek hajának lekezelésére, a fejtetűvel való fertőzöttség megszüntetésére. 
A lakhatási körülmények sem minden esetben voltak megfelelőek a családok körében, legtöbbször higiénés problémákra kellett felhívni a szülők figyelemét. 
A településen élő gyermekek helyzetéről elmondható, hogy ténylegesen nem csökkentek a problémás esetek. A családoknál felmerülő problémák ugyanazok, amelyek korábban voltak, kevés eset van, amikor egy-egy élethelyzet pozitívan alakul. A gondozott családok folyamatos támogatást, tanácsadást igényelnek. Sok esetben tőlünk családsegítőktől várják a megoldást. Előfordulnak olyan esetek, amikor a szülő hárítja a felelősséget és nem érti, hogy gyermeke érdekében a probléma megoldása az ő feladata és a saját felelőssége is, és nem a szakembereké. 
Meglátásunk szerint a családokban egyre fokozódik a feszültség, türelmetlenebbek a szülők, nem fordítanak kellő figyelmet a gyermekek érzelmi szükségleteire. A nagyobb gyermekeknél súlyos probléma a motiválatlanság, hiányzik a jövőkép, a szülők vagy nem nyújtanak megfelelő példát saját magatartásukkal, vagy nincs kellő ráhatásuk a gyermekekre, sok esetben következetlen szülői nevelést folytatnak. 

A veszélyeztető körülmények között továbbra is életviteli, lakhatási problémák, az elhanyagolás, a családi konfliktus és az anyagi megélhetési problémák szerepelnek leggyakrabban. Fontos ugyanakkor látni, hogy a Szolgálat jellemzően sokproblémás családokkal áll kapcsolatban. A veszélyeztető körülmények a legritkább esetben jelentkeznek önálló problémaként.
Munkánk során nagyon fontos, hogy a családsegítő segítse a családot abban, hogy a gyermekek saját családjukban nőjenek fel. A legfőbb feladat, hogy megelőzhető legyen a gyermek kiemelése a családból oly módon, hogy a veszélyeztető körülmények feltárása időben megvalósuljon és a gyermekek és családok megkapják a szükséges segítséget.

